TKC วิ่ง 3% ลุ้นผลงานปี 65 โตต่อ หลังตุนแบ็คล็อก 3 พันลบ.
TKC วิ่ง 3% ลุ้นผลงานปี 65 โตต่อ หลังตุนแบ็คล็อก 3 พันลบ. รับภาพรวมอุตสาหกรรมทั้งภาครัฐและเอกชนพร้อมที่จะลงทุนในโครงสร้างพื้นฐานด้านดิจิทัลและไซเบอร์ซีเคียวริตี้เพิ่ม
4 มี.ค. 2565

ผู้สื่อข่าวรายงานว่าวันนี้ (4 มี.ค. 2565) ราคาหุ้น บริษัท เทิร์นคีย์ คอมมูนิเคชั่น เซอร์วิส จำกัด (มหาชน) หรือ TKC ณ เวลา 11:08 น. อยู่ที่ระดับ 28.00 บาท เพิ่มขึ้น 0.75 บาท หรือ 2.75% โดยทำจุดสูงสุดที่ 28.50 บาท และทำจุดต่ำสุดที่ 27.00 บาท ด้วยมูลค่าการซื้อขาย 56.03 ล้านบาท

นายสยาม เตียวตรานนท์ กรรมการผู้จัดการ TKC เปิดเผยถึงเป้าหมายการดำเนินงานในปี 2565 เน้นเติบโตจากศักยภาพในธุรกิจให้บริการรับเหมา ออกแบบ วางระบบ จัดหาอุปกรณ์ ติดตั้ง ทดสอบ และบำรุงรักษาระบบงานวิศวกรรมในสายงานระบบโทรคมนาคม ระบบสื่อสารข้อมูล และ ระบบความปลอดภัยสาธารณะ ที่มีความเชี่ยวชาญเกือบ 20 ปี พร้อมวางกลยุทธ์มุ่งสู่การเป็นที่หนึ่งในธุรกิจดิจิทัลโซลูชั่น ครอบคลุมด้านโทรคมนาคมและไอซีที ต่อยอดธุรกิจที่เป็นเมกะเทรนด์ในอนาคต เช่น ระบบ Smart Solutions, Smart Logistics, Cyber Security, Cloud Solutions, Drone โดยตั้งเป้าหมายจะเป็นผู้นำในอีก 1-3 ปีข้างหน้า
โดยในปี 2565 นี้ คาดว่าจะเป็นปีที่ TKC สามารถทำผลงานได้อย่างโดดเด่น จากภาพรวมอุตสาหกรรมทั้งภาครัฐและเอกชนพร้อมที่จะลงทุนในโครงสร้างพื้นฐานด้านดิจิทัลและไซเบอร์ซีเคียวริตี้ ปัจจุบัน TKC มีงานคงค้างในมือ (Backlog) อยู่เกือบ 3,000 ล้านบาท โดยได้รับงานเพิ่มช่วงไตรมาส 4/2564 มูลค่าราว 850 ล้านบาท
ทั้งนี้แบ่งประเภทของงานเป็นโครงสร้างพื้นฐานด้านโทรคมนาคม, ด้านไอซีที และงานด้านไซเบอร์ซีเคียวริตี้ ซึ่งเป็นธุรกิจใหม่ที่ TKC ตั้งเป้าจะขยายกลุ่มลูกค้าในปีนี้ แผนงานในครึ่งปีแรกเตรียมประมูลงานไม่น้อยกว่า 5,000 ล้านบาท ทั้งนี้เงินที่ได้จากการเสนอขายหลักทรัพย์ 1,404 ล้านบาท เมื่อวันที่ 17 มกราคมปีนี้จะนำไปใช้เป็นเงินทุนหมุนเวียนในการประกอบธุรกิจ ขยายธุรกิจใหม่ และเสริมฐานทุนให้แข็งแกร่งขึ้น